
Off-axis parabolatükör és nagy intenzitású lézernyaláb egyszerű beállítási módszere és alkalmazásai

Kulcsszavak: parabolatükör; ultrarövid lézerimpulzus; fókuszálás
A nagy intenzitású, ultrarövid lézerimpulzusoknak számtalan felhasználási területe létezik, mind a tudományos, felfedező kísérletekben, mind pedig az alkalmazásokban. Az egyik legfontosabb feladat ezen széles spektrális tartományú impulzusok lefókuszálása a célfelületre vagy céltárgyra. E feladatra a gyakorlatban elterjedt megoldás a refraktív optikák helyett a reflektív optikák használata, melyek alkalmazásával elkerülhetjük a nagy teljesítményű impulzusok optikai anyagon való áthaladását, valamint a fókuszáláskor fellépő színi hiba (fázisfront torzulás) hatását. A gömbtükrök - melyek a legegyszerűbb reflexiós elven működő fókuszálóelemek - alkalmazhatóságának korlátot szab a szférikus aberráció. Egy optikai aberrációktól mentes reflektív fókuszáló elem a parabolikus tükör, mely torzulás mentesen képes a lehető legkisebb pontba összegyűjteni a megfelelő irányból a felületére érkező lézernyalábot. A gyakorlatban ezen tükörtípus ún. tengelyen kívüli (off-axis) változatát használják.
A parabolatükör tényleges használata iránti lelkesedést csökkenti, hogy az eszköz rendkívül érzékeny a beállítás pontosságára. Néhány mrad-nyi eltérés az ideális iránytól, illetve tizedmiliméternyi eltérés az ideális pozíciótól - egy gömbi tükörrel összevetve - jelentősen lerontja a fókuszfolt minőségét. Egy off-axis parabolatükör hagyományos úton való beállítása rendkívül időigényes, a pozíció és irány folyamatos állítgatásával lehetséges. A munkám során kidolgoztam egy hatékony és megfelelően pontos eljárást, mellyel tetszőleges off-axis parabolatükör, valamint a nagy intenzitású lézernyaláb együttesen beállítható. Ezen módszert alkalmazva két kísérleti elrendezésben is sikerült a fókuszált intenzitást maximalizálni. Egyrészt ultravékony folyadékhártya alkalmazásával lézeres iongyorsítást valósítottak meg az ELI-ALPS Lézeres Kutatóintézetben. Másrészt szalag céltárgy alkalmazásával pontszerű röntgenforrás fejlesztése folyik az SZTE TeWaTi laboratóriumában.



